Aanbevelings vir huiskerk gemeente planters | ASR Martins Ministries
Ek wil graag ons derde en laaste joernaalinskrywing publiseer oor praktiese wenke vir huiskerk planting:
Dit moet egter baie duidelik vir almal wees dat die persoon waar die gemeente bymekaarkom nie in beheer van die byeenkoms is nie. Dit is nie onderhandelbaar nie. As dit toegelaat word, is die huiskerk gemeente onmiddellik op pad om maar weer 'n institusionele kerk te word. Selfs die "kleinste" motivering vir die "geringste" beheer deur een persoon is taboe. Neem egter kennis van so 'n persoon of persone ten opsigte van parkering, waar en in watter vertrek die gemeentelede moet sit en watter badkamers gebruik moet word. Dit is tog hulle huis.
Baie sorg met betrekking tot temperatuur moet geneem word. Mense moenie sit en koud kry of warm kry nie. Gebruik lugversorgers, waaiers en verwarmers ten alle tye indien nodig. Die vertrek kan baie vinnig opwarm as mense sing en as die vertrek bedompig word moet iemand dadelik ekstra vensters oopmaak vir ventilasie. Hou lugversorgers, waaiers en verwarmers in 'n goeie werkende toestand omdat die groep se oorlewing hiervan afhang.
Besoekers moet baie spesiaal behandel word. Wanneer hulle die eerste keer besoek moet hulle baie vriendelik gegroet word, welkom geheet word en aan almal voorgestel word. Dit is ook 'n baie goeie gewoonte om almal 'n kans te gee om hulleself aan besoekers voor te stel met 'n ietsie oor hulleself (naam, waar hy woon en werk, ens.) en so ook die besoeker. Daar is 'n verskil tussen "welkom geheet te word" en "welkom te voel". 'n Besoeker moet voel dat die mense hier "wil" my om een of ander rede hier hê. "Ek is nodig hier" Om een of ander rede "hou hulle vreeslik baie van ons" sonder om dit te oordoen natuurlik. Kry hulle kontak besonderhede, skakel hulle gedurende die week en hoor hoe gaan dit met hulle, vra hulle of hulle die byeenkoms geniet het en nooi hulle weer. Dit maak die verskil tussen "'n besoeker te wees" al word jy 'n gereelde besoeker en "ons wil julle hier hê" soos in "julle is een van ons" en ons wil nie hê julle moet net besoekers wees nie. Hierdie boodskap moet duidelik oorgedra word deur almal want dit is die gesindheid van liefde en aanvaarding. Dit is die familie- of broeder gesindheid ongeag wie of wat daardie besoeker en haar of sy familie is. Hierdie is ook dan die teenvoeter vir 'n probleem wat kan opduik in huiskerke naamlik eksklusiwiteit of anders gestel: "Net ons vier en niemand anders nie. Ons ken mekaar so goed en ons het iets baie spesiaals hier tussen ons. As iemand bykom kan dit dalk die "harmonie" kom steur en verloor ons dalk die mooi ding wat ons hier beet het". Hierdie gesindheid is gewoonlik die begin van die einde vir 'n paar redes: Daar moet nuwe mense bykom om weer 'n nuwe dimensie in die groep te weeg te bring. Eksklusiwiteit veroorsaak kortsigtigheid, byeenkomste raak stereotiep en eksklusiwiteit maak opgeblase. 'n Groep wat op hierdie manier funksioneer sal nie vir altyd voortbestaan nie. Een of ander tyd sal hierdie verkeerde gesindheid hulle inhaal en sal hulle waarskynlik nie oorleef nie. Die vorming van 'n "kliek" in huiskerke moet onder geen omstandighede toegelaat word nie.
Selfone moet natuurlik afgeskakel wees uit respek vir God wanneer julle saamkom. Dit is sý tyd en hierdie bietjie ongerief sal ons nie skade aandoen nie. 'n Selfoon wat skielik begin lui op 'n verkeerde tyd steur mense en kan selfs die Heilige Gees bedroef. Dit moenie eens op "stil" gestel wees nie. Dit is net goeie maniere en regtig nie aanvaarbaar vir iemand om op 'n selfoon te gebruik terwyl ons met God "fellowship" nie. Hy is nie 'n mens nie en verdien regtig die hoogste respek van almal. Niks gaan gebeur as jy vir 'n uur of twee heeltemal kontak met die wêreld verloor nie. Inteendeel dit sal jou net goed doen. Ek weet van mense wat hulle selfone by die huis los as hulle na 'n byeenkoms gaan. Dit verdien 'n handeklap of hoe sê ek? Iemand wat bystand doen vir sy werk moet natuurlik sy selfoon op "stil" stel maar moet regtig groot sorg neem om die vertrek te verlaat en eers te antwoord of praat as hy buite hoorafstand van die vergadering is. Ek weet dit klink erg maar dit is regtig nodig om nie doekies om te draai in hierdie verband nie. Mense het om een of ander rede 'n "traak-my-nie" houding wanneer dit by selfoon maniere kom.
Maak die praktiese reëlings en beginsels hierbo genoem sin vir jou?
As jy meer wil weet oor hierdie onderwerp, kry sommer nou die boek, "Huiskerke: Hoe? Hoekom?" op die "Hulpmiddels" bladsy.